Danelle Bosch skryf: "Ek is uit my vel! Vanoggend tel ek Weg se Februarie-uitgawe op, en wraggies, daar is my artikel oor drie bladsye: 'Stywe lyne op ys'. Dankie vir die awesome tydskrifkursus." Die artikel wat Danelle oor die bergforel-en-ysfees in Korea geskryf het, is in Go gepubliseer as "Ice, Ice Baby". Danelle het die Kursus in Tydskrifjoernalistiek gevolg.
Aletta van Staden skryf: "Was vandag Checkers toe (hoeka oor my skoonma gesê het daar’s ’n verrassinkie vir my). Koop toe die Rooi Rose en die oomblik toe ek in die kar sit, blaai ek daardeur. En wraggies, daar is dit ... 'Met Victor Matfield in 'n Uno'. Geskok is nie die woord nie." Aletta het die Algemene Kreatiewe Skryfkursus gevolg.
Antoinette Venter skryf: "Janie, ek wil jou net laat weet, jou kursus is sowaar fantasties en leersaam. Ek het deur jou kommentaar op my littelosmaker gewerk en die nodige aanpassings gemaak. Ek het gefokus op die essensie soos deur jou verduidelik. Daarna het ek dit ingestuur vir Vrouekeur en hulle het dit sowaar vir publikasie aanvaar." Antoinette het die Algemene Kreatiewe Skryfkursus gevolg.
Madeleen Viljoen-Theron skryf: "Ek was deel van die Pearson-projek vir Graad R tot Graad 1, Vlak 4, en was dit 'n uitdaging. Dis anders om vir kleintjies te skryf, jy moet soos hulle dink: wat hulle vrees, bekoor en fassineer. As dit nie was vir jou en Skryfgeheime nie, sou ek eerstens nie die geleentheid gehad het nie en tweedens nie die nodige kundigheid nie. Baie dankie." Madeleen het die Kinder-en-jeugboekkursus gevolg.
Ilze Beukes skryf: "My kleinseun is in vervoering oor 'n storie wat ek twee jaar gelede vir ’n leesboekreeks by Via Afrika geskryf het. Halfpad het hy so meegevoer geraak dat hy begin vertel het hoe hy met sy super powers sal opvlieg om die voëltjie te red. Dit het my weer eens laat besef waarom ek skryf: om kinders se verbeelding aan te gryp, ’n liefde vir lees aan te kweek en ’n kosbare oomblik in iemand se lewe te skep. Dankie dat jy my op daardie pad gekry het." Ilze het die Kinder-en-jeugboekkursus voltooi.
Desiree Botha skryf: "Hiermee ’n foto van die talentkompetisie wat ek beoordeel het, ek het dit baie geniet, dankie dat jy dit voorgestel het. Ander nuus is soos volg: my storie Ajamu and the Gumgors is vir die Nal'ibali-projek aanvaar, KliekClick het ’n storie aanvaar, en ek werk aan ’n nuwe TV-program vir SABC1. Dankie weer eens vir alles." Desiree het die Kinder-en-jeugboekkursus voltooi.
Petro le Roux voltooi die Kursus in Tydskrifjoernalistiek en presteer soos volg: twee artikels word deur Vrouekeur vir publikasie aanvaar. Petro skryf: "Dankie vir die fantastiese kursus!"
Mariette Breytenbach se foto-artikel oor haar Amerika-toer is deur WegSleep vir publikasie aanvaar. Mariette volg die Skryfgeheime-kursus in tydskrifjoernalistiek.
Helena le Roux skryf: "Ek wil net sê Litnet het my storie, 'Wil jy dans, Daleen?' op hul webwerf geplaas." Helena het die Algemene Kreatiewe Skryfkursus gevolg.
Bertha Lewis skryf: "Met die tydskrifkursus was een van die opdragte om uit te vind watter publikasies wel vryskutte se werk aanvaar. So skakel ek 'n paar tydskrifte en die redaktrise van die Rooivleis-produsente se tydskrif is gewillig om vir my (groentjie wat nog 'n kursus volg) 'n kans te gee. Nimmer bang vir 'n uitdaging skryf ek toe die artikel wat hulle later aanvaar! Dankie vir al jou hulp (en Liezl s'n) - ek geniet hierdie joernalistiekkursus vreeslik!" Bertha het die Kinder-en-jeugboekkursus gevolg en is tans besig met die Kursus in Tydskrifjoernalistiek.
Gardiol van de Venter skryf: "Hallo Janie, dankie vir die inligting oor die peuterversies en dankie vir jou hulp om die versies af te rond."
Die keurder skryf: "Vanoggend sit ek met trane in my oë – oor die versies 'My maatjie' en 'Rolstoel' ... Dit is wonderlike versies, pragtig en in die kol, oor onderwerpe waaroor die meeste skrywers nie skryf nie, en juis daarom is ek baie bly."
Amanda Claassens skryf: "Oktober is ’n goeie maand vir my! Kuier van 9 Oktober, wat tans op die rakke is, het ’n skryfstuk van my gepubliseer. Dan verskyn my uitgebreide littelosmaker, 'Waar ambisie eindig', in Vrouekeur van 26 Oktober. Nogal opwindend. Intussen het ek ook gehoor dat ’n koffietydstorie, '’n Storie kry ’n stert', in Vrouekeur van 28 Februarie 2014 sal verskyn en 'Drie vir die eet' op Vrouekeur se webblad in November 2013." Amanda het Skryfgeheime se Algemene Kreatiewe Skryfkursus in 2011 voltooi.
Driekie Grobler skryf: "Janie, ek kom nou net van die GHA se glansgeleentheid af. Dis die eerste keer dat ek aan hulle kompetisie deelneem – en wat 'n verrassing! Van die 10 gedigte wat ek ingeskryf het, is 6 opgeneem in die bloemlesing: Stemme uit die Suiderland VIII. En toe die groot verrassing: my gedig 'Want ek is vrou' is die algehele wenner, en daar verower ek sowaar 'n lekker kontantprys, my eerste outeursgeld. My hart loop oor."
Maritza du Preez skryf: "Ek het pas die skryf-die-slot-van-jou-gunstelingsepie-kompetisie in Finesse gewen. Wat nog meer opwindend is, is dat ek vir 'n dag die stel van Binneland gaan besoek en dan ook van die akteurs daar sal ontmoet! Daar is ook 'n werkswinkel met Susan Coetzer ingesluit. Dit is tog op die ou einde lonend om aan te hou probeer."
Flippie Jacobs skryf: "Dankie vir alles wat ek al geleer het – hier by die werk praat ek al met gesag oor boeke en manuskripte en die kursus is nog nie eens halfpad nie." Flippie het die Prenteboekkursus blitsig voltooi. Sy bundel Totsiens en ander gedigte het onlangs verskyn.
Lourien Leeuwner se gedig "Spesiaal vir die mans!" is deur die Bloemfonteinse Skrywersvereniging in die bundel Inkvars 2013 opgeneem. Sy verower deelname aan 'n skryfskool vir ontluikende skrywers aangebied deur Leon van Nierop. Kougomharte, haar bundel kortverhale en gedigte is onlangs gepubliseer. Sy is besig met die Algemene Kreatiewe Skryfkursus.
Monja Verwey se kortverhaal "Vroumense en vlermuise" is vir publikasie aanvaar deur Vrouekeur as ’n “koffietyd”-verhaal. Van haar kinderstories verskyn in Nasou Via Afrika se skoolboekreeks vir graad 7 tot 9. Monja het die Prenteboekkursus sowel as die Algemene Kreatiewe Skryfkursus voltooi. Sy is tans besig met die Kinder-en-jeugboekkursus.
Driekie Grobler se skets "Ver pad na verligting" verskyn in Huisgenoot (Blaaskans), en "Wat die hart van oorloop" verskyn in Kuier. Haar gedig "Wat is 'n held?" verower 'n Woes-toekenning en word oor die radio voorgelees.
Amanda skryf: "Baie dankie vir jou positiewe terugvoer, dit was 'n lesing op sigself! Ek het so baie daaruit geleer en gaan verseker nog baie daarna terugverwys."
So skryf Ansie Nel: "Eindelik kan ek ook berig dat 'n kinderverhaal van my, Thumisang and Pulane, sukses behaal het. Nog nie gepubliseer, maar ek het rondgespring van blydskap toe ek die epos ontvang het. Ek het ingeskryf vir die Golden Baobab-wedstryd nadat jy vir ons die inligting gestuur het en my verhaal is vir publikasie aanvaar. Dankie vir die kursus in die eerste plek (waarna ek dikwels terugkeer vir leiding) en vir al die e-posse wat jy steeds gereeld stuur."